Este doliu în Rovinari, județul Gorj, după ce un tânăr afacerist și-a pierdut viața la numai 32 de de ani. Florian s-a stins într-un accident neobișnuit care a avut loc în Germania.
La o vârstă extrem de fragedă, Dumitru Florian Ișfan era deja un om de afaceri extrem de apreciat în Rovinari. Avea companii importante cu zeci de angajați. În 2023, antreprenorul inaugurase la Rovinari o fabrică de pahare din carton.
Recent, Florian a mers în Germania, la o rudă apropiată. Conform unor informații prezentate de Viața Gorjului, tragedia a avut loc joi, 9 mai 2024. Bărbatul făcea o serie de reparații la o mașină ridicată pe un elevator.
La un moment, probabil din cauza unei defecțiuni la acel sistem, mașina de mare tonaj a căzut peste el. Tânărul a fost strivit de utilaj. Medicii chemați la fața locului nu au mai putut face nimic pentru a-i salva viața.
În prezent, Florian Isfan deținea o fabrică de pahare din carton, o fabrică de mobilă și două magazine de cartier. Nu mai puțin de 60 de angajați lucrau pentru el.
Prietenii și apropiații săi au fost șocați la aflarea cumplitei vești. Florian Ișfan era căsătorit și avea doi copii. Din pozele și imaginile publicate de acesta pe Facebook reiese că tânărul avea o familia extrem de fericită.
Comunitatea din Rovinari îl plânge în aceste zile pe Florian Ișfan. Au fost transmise condoleanțe familiei îndoliate. De notat că Florian a fost și sponsorul echipei CS Jiul Rovinari. Jucătorii deplâng și ei trecerea în neființă a celui care a fost mereu alături de sportivi.
Anul trecut, când fabrica de pahare din Rovinari a fost deschisă, primarul orașului, Robert Filip l-a lăudat pe Florian Ișfan într-o postare pe Facebook. L-a caracterizat ca fiind un tânăr om de afaceri care a muncit în străinătate timp de 13 ani, iar banii câștigați i-a investit în afaceri deschise la el acasă.
”Sunt cu atât mai onorat şi mândru de această nouă investiţie cu cât, după foarte mulţi ani petrecuţi în afara ţării, peste 13 ani, domnul Işfan Dumitru-Florian a ales să investească aici, acasă la domnia-sa.
Iar sumele investite nu sunt deloc mici. Aproximativ 400.000 de euro aport personal, la care s-a adăugat un grant în valoare de 33.000 de euro de la Uniunea Europeană. De altfel, pentru domnul Işfan Dumitru Florian, fabrica inaugurată nu este singura activitate economică desfăsurată aici, la aceasta acăugându-se o fabrică de mobilă și două magazine de cartier”, declara Robert Filip, primarul oraşului Rovinari, anul trecut.